
ПРОТОКОЛ


Днес 12.02.2024 г. в заседателната зала № 11, намираща се в сградата на общината на ул. „Еделвайс“ № 10, се проведе съвместно заседание на постоянните комисии на Общински съвет – Несебър, а именно: Комисия по законност, обществен ред, местно самоуправление и контрол по изпълнение решенията на Общинския съвет, комисия по образование, здравеопазване, вероизповедание и социални дейности, комисия по култура, туризъм, спорт, рекламна дейност и международно сътрудничество, комисия по европейски фондове, национални и регионални програми и инвестиционна политика. 
На заседанието присъстваха следните общински съветници, членове на гореизброените комисии, както следва: 
Христо Йовчев, Васил Василев, Венета Танева-Кючукова, Никола Пейков, Недялко Йорданов, Вержиния Георгиева, Христо Яръмов, Иван Пиков, Петър Тодоров, Сотир Наумов, Михаил Минчев, Георги Манолов и Пейчо Колев.
Отсъстват общинските съветници, също членове на комисиите, Кирил Киров, Демир Петров и Ивайло Илиев.
На заседанието присъстваха и кмета на община Несебър - Николай Димитров, Иван Гургов- зам. кмет на общината, Антоанета Харизанова – н-к отдел „Бюджет и разрешителни режими“, Живка Биволарова – експерт в отдел „Бюджет и разрешителни режими“ и Клара Стоянова - Директор на Дирекция „Устройство на територията, инвестиционното планиране, строителството и контрол върху строителството“.
	Заседанието бе открито и ръководено от председателя на Общинския съвет Върбан Кръстев.
            Върбан Кръстев  - Колеги, откривам съвместното заседание на четирите постоянните комисии, като на него, ще бъде разгледана докладна записка вх.№ 071/29.01.2024 г. от г-н Николай  Димитров- кмет на община Несебър,  относно проект за бюджет на община Несебър за 2024 г. 
            Съвместното заседание е свикано по моя инициатива, на основание чл. 24 ал.1 от Правилника за организацията и дейността на Общински съвет – Несебър, неговите комисии и взаимодействието му с общинската администрация, мандат 2023-2027 г., поради необходимостта проекта за бюджет да бъде разгледан от всички постоянни комисии, които да изразят своите становища по него. Съобразно естеството на постъпилите други материали за предстоящата сесия, нямаше материали, които да налагат насрочване на самостоятелно заседание на три от комисиите.           
	Давам думата на адв. Светла Каменова да ви информира по процедурата .      
           Адв. Светла Каменова - Информирам Ви, че съгласно процедурата за приемане на бюджета, регламентирана в чл.30 ал.1 и ал.2 от Наредба № 12 за условията и реда за съставяне на тригодишна бюджетна прогноза за местни дейности за съставяне, приемане, изпълнение и отчитане на бюджета на Община Несебър, разглеждането на проекта на бюджета започва от постоянните комисии, които изразяват своите становища, а постоянната  комисия  по бюджет и финанси, на свое заседание, заедно с кмета на Общината и/или негов представител, следва да разгледа и обобщи постъпилите предложения от комисиите, да формира  окончателно становище с вносителите и да предложи евентуални корекции, ако такива са необходими, относно предложения проект за бюджет, поради което и в обявеният график за провеждането на днешните заседания на комисиите, тази комисия /по бюджет и финанси/ ще заседава последна.  
            Върбан Кръстев -  Предлагам ви да изслушаме представителите на общинска администрация, които да ни представят проекта за бюджет и след това ще имате думата да изразите своите становища, мнения и предложения. Имате ли други предложения? 
Ако нямате, давам думата на г-н Иван Гургов – зам. кмет на общината, да представи проекта за бюджет за 2024 г.
            Иван Гургов – Рамката на бюджета на общината за тази година е в размер на 105 милиона лева. Искам да акцентираме, върху това, че сме запазили основните дейности, които са водещи. Тази година, новото е Инвестиционния фонд, който се повлиява от държавата и към него, ако искате да акцентираме. За нашата община лимита, който ни е определен от държавата е в размер на 30 млн.лв., което никога не се е случвало в община Несебър. Надяваме се да изпълним в максимална степен този лимит. Посочени са обектите, с които ще кандидатстваме пред Инвестиционния фонд. Колегите са тук, можете да задавате въпросите си.      
            Върбан Кръстев – имате думата за становища, мнения и предложения…
            Пейчо Колев – само искам да попитам, на един транш или два транша ще бъдат изплатени и докога да се очакват?
            Иван Гургов – механизма е описан в Постановлението – 20 % след подписване на договора за обекта. Следва първо заявката, която отива в Инвестиционния фонд. Имаме до момента три обекта, които са одобрени. За следващите обекти са поставени срокове в Постановлението на Министерския съвет, които трябва да минат през Народното събрание за одобрение. Сроковете са – до 31.03., 30.07. и 30.09. тази година, като вече, освен вас, ще ги одобрява и Народното събрание.
            Христо Яръмов – да считаме ли, че не са 15, а 30 млн.лв?
             Иван Гургов – смятаме, че сме ІІ-ра категория, на която отговаряме и сме заложили 30 млн.лв., като тези пари могат да се изразходват до края на годината. Затова се казва годишен механизъм. Иначе, тези обекти, които ще влязат в този фонд, максимално бързо трябва да бъдат завършени през годината, но програмата продължава още две години. Догодина по това време ще имаме нов лимит.  
           Никола Пейков – ние имаме няколко предложения, едно от което е да се предвидят средства за закупуване на апарат за изследване на лениво око. След проведени срещи с хора от общината, се разбра, че има нужда от такъв апарат.
           Николай Димитров – кмет на общината – кой ще работи на този апарат?
           Никола Пейков – специалист.
           Николай Димитров – специалист, който е частен лекар, според Закона за лечебните заведения, очен лекар ли? Ние ще закупим такъв апарат на очния лекар ли?
           Никола Пейков – ще се закупи за Медицинския център.
           Иван Гургов – това е все едно като сдружение с нестопанска цел, обаче пък когато насреща имаме търговско дружество, има проблем.
          Никола Пейков – това е предложение, все пак, нека да се обмисли добре, има нужда.
         Антоанета Харизанова – н-к отдел „Бюджет и разрешителни режими“ – има нужда, но няма вариант, няма как общината да финансира частно търговско дружество, според Закона за лечебните заведения.
           Адв. Светла Каменова – Г-н Пейков, разбирам, че имате предложение, чисто формално можете ли да конкретизирате в коя част от проекта за решение, който ви е представен, го предлагате?
          Не бе предложено конкретно предложение.  
          Никола Пейков – имаме следващо предложение, то е по т.5.4.3 от проекта за решение, да се заплаща 50 % от бюджета на общината стойността на абонаментните месечни карти, както за вътрешноградски транспорт, така и за извънградски транспорт за пътуващите ученици от общината, става дума за учениците, които пътуват до Бургас.
           Иван Гургов – за междуградския транспорт има отделен режим. Той е от междуседалището до съответното училище. Тук при нас това намира отражение в Професионалната гимназия по туризъм в Слънчев бряг, където сме взели отношение.
           Антоанета Харизанова – в т.5.4.4 от проекта за решение е отразено съгласието на Общинския съвет да се заплащат абонаментни карти за междуградски транспорт в района на община Несебър, на пътуващи ученици от социално слаби семейства по определен за това ред.
            Петър Тодоров – питането ни е, дали има възможност да се поеме този разход от община Несебър за тези деца, които учат извън територията на общината, които пътуват до Бургас.
            Антоанета Харизанова – държавата има механизъм, по който указва до каква възраст учениците имат право на безплатно пътуване или имат право на намалени цени на пътуване. Съответно превозвачите продават по-евтини карти, а държавата им дава компенсация за това.
            Петър Тодоров – само да вмъкна нещо, вие ще прецените наистина по коя точка евентуално ще бъде включено, не сме чак толкова компетентни бюджетари.  Отнася се за закупуването на апаратурата за лениво око. Идеята е да се извършват профилактични прегледи в детските градини, защото това се открива някъде към 5-6 годишна възраст. Наистина не знаем реда, по който това може да се случи, затова просто даваме предложение, ако има възможност да се заделят средства и евентуално общината да закупи такъв апарат. Проверили сме, горе долу, в рамките на 20 хиляди лева е сумата, не е малка, но мисля, че ще има полза от това. 
                Вержиния Георгиева – предложението е много уместно, само, че да започнем от това, че ние тук сме се събрали да работим по закон. Закона за лечебните заведения е зверски строг. Това, което колегите от администрацията казаха е 99 % така. Очния лекар е лекар, който е или ЕООД с кабинет, който е длъжен да е оборудван с определен брой апаратура, или е под шапката на голям Медицински център под формата на ЕООД, ДКЦ или АД, в зависимост от търговската му регистрация. Закупуването на такъв апарат за детска градина с общински средства е незаконно. Това, което може да се направи като финансиране е да се осигуряват безплатни очни прегледи по някакъв механизъм с насочване на децата към кабинет на офталмолог. Всички деца имат право по програма профилактика, на безплатен очен преглед, посещавайки личния лекар, който им издава съответните документи. Няма такъв лекар, който да застане в детската градина и да преглежда, защото при една проверка от проверяващия орган /РЗИ/, а това е институцията, която отговаря за правоспособността на лекарите, съответно ще бъде констатирано закононарушение, което се наказва с отнемане на лекарските права.
	Върбан Кръстев – други мнения и предложения?
	Никола Пейков - имам един въпрос по т.5.4.4. от решението, какъв е реда, по който директорите на училищата определят пътуващите ученици от социално слаби семейства, на база на какъв критерий?
	Антоанета Харизанова – директорите сами си определят критериите, те  изготвят заповед и списък, които се съгласуват в общинската администрация от Директора на дирекция „Здравеопазване, образование и социални дейности“.
	Никола Пейков – всички ученици социално слаби ли са, това е въпроса ми? 
	Иван Гургов – не може на 100 % всички ученици да са от социално слаби семейства, затова има определена граница.
	Адв. Светла Каменова – в самия текст пише, че този списък не трябва да надвишава 20 %.
	Антоанета Харизанова – учениците не са просто определена бройка, т.е. ако е казано, че има 1000, на 200 ученика може да се закупят карти за пътуване. Тези ученици трябва да отговарят на определени критерии. Водещи критерии са тези, по реда, по който им се дава от управление „Социални грижи“.
	Върбан Кръстев – ако нямате други становища……., г-жо Каменова, моля, обяснете процедурата.
	Адв. Светла Каменова  /към Г-н Тодоров и г-н Пейков/ – разбрахте, че направените предложения, колкото и да са целесъобразни, няма как да ги формулираме в законосъобразна форма, те са по-скоро изразено Ваше становище. Не виждам под каква форма можем да го подложим на гласуване, от юридическа гледна точка….г-жа Вержиния Георгиева обясни причините за това. 
                По процедура, сега трябва да изразите становище чрез гласуване, съответно от цялата комисия, по предложения проект за решение от докладната записка. Ако няма съответното мнозинство от присъстващите тук общински съветници в подкрепа или неподкрепа, проекта ще се подложи на гласуване от всяка комисия по отделно за да имат отделно решение, защото така е записано в Правилника ни, че съвместната комисия излиза с общ проект за решение, но ако няма такъв, всяка комисия изразява мнение чрез гласуване. Така, че господин председател, предлагам Ви да подложите на гласуване проекта за решение от докладната записка.
           Върбан Кръстев – който е за приемане проекта за решение за бюджета на община Несебър за 2024 г., моля да гласува.
          След проведеното гласуване, с 10 гл. „за“ и 3 гл. „въздържали се“ /Георги Манолов, Никола Пейков и Петър Тодоров/, съвместното заседание на комисията прие решение в подкрепа на предложения проект за бюджет на община Несебър за 2024 г.
          
	Върбан Кръстев – колеги, закривам съвместното заседание.   

